  Виталий Пронин ВеросЧащ-тащ, чащ-тащ... Йӧспӧртэм куараез кылыса, берме учкисько. Пичи гинэ мугоро песянай, йырыныз асфальтэ мертчыса, конгро бодыез вылэ пыкиськыса, вамышъя. Пыдаз лемлет сяськаё силикон колоша, удмурт пужыё ыжгон носки. Чащ-тащ, чащ-тащ - пересьлэн колошаосыз вамышлы быдэ асфальтэ ниръясько, чащ-тащ... Мон палэнэгес кариськисько, песянаез азям лэзисько. Йырзэ берыктытэк но огпорма ӝоглыксэ воштытэк, пичи мугор вӧзтӥм ортче, чащ-тащ, чащ-тащ карись куара сьӧраз кошке...Туннэ мон пичи нуныеным поръяны вазьгес потӥ. Дорын керӟегъяськыса нерад карем дыдые кырын, коляскаысь небыт валесаз, ныс-ныс кӧлэ. Укмыс час ӧвӧл на. Корка котырамы паймымон шыпыт. Йыг-дым карись, йылсо каблукъёсын таӵкетӥсь, машинаосын жургетӥсь ужась калык кошкиз ни. Гужем лагерьёсы келямтэ нылпиос кӧло на. Соос юр-яр карозы нуназе котыр. Сокугес ик жур-жар вуозы куд-ог машинаос, отысь лад-лад потозы воргоронъёс. Таосыз - нуназеяны доразы бертылӥсьёс. Нош али - шыпыт... Корка вӧзысьтымы паркысь, сюлэмез бугыртыса, кисьтӥсько тылобурдо гуръёс. Паймоно кадь: городысь из юртъёс вискы интыяськем пичи тэльын бурдоос сокем чебер кырӟало, кытӥяз гуртысь но сыӵезэ уд кылы. Яке гуртын со дышем кадь луэ-а...Чащ-тащ, чащ-тащ... Мышме учкисько: нош ик со песянай вамышъя. Яркыт пиштӥсь колошаосыз асфальтэз ниръяло - чащ-тащ, чащ-тащ. Коркамы котыр огпол котырскем ни, шӧдске, кыкетӥзэ мынэ. Мон азьысьтыз палэнскисько. Пересь кышетэн тась-тась биням йырзэ уг ӝутъя, огвыллем вамышъя, плащ нерге улысьтыз кузь кечато юбкаез солань-талань сэзъяське. Та песянай удмурт, дыр, малпасько... Гуртъёсын пересьёс тани тазьы ик кышетсэс кертто, эшшо пал пельзэс поттозы на. Уть ай, бодыез кыӵе йӧспӧртэм: кык полэс конгырскемын! Ма, кенаклы со сокем кулэ но ӧвӧл кадь. Колошаосыз ог-огенызы споръяськыса сямен мыно, нырысь азьлань тэтче боды, собере сьӧраз чащ-тащ каро колошаос, собере нош ик - боды... Чащ-тащ, чащ-тащ, чащ-тащ - пересь корка сэрег сьӧры ыше.- Ӟечбуресь! Туннэ вазьгес потӥды.Вазись пала берытскыса, тодмасько коркасьтымы ик егит анаез.- Бен. Вазьгес, - сэзъясько йырме. - Туннэ сыӵе умой куазь.- Эн но вералэ, таӵе куазен мынамез куинь час ӵоже но сайкаллятэк кӧлэ, - мусо пальышаса, тодмое коляска пыдэсаз учкиз.- Кӧлэ-а?- О-о, - пичи этеез шоры сайкыт-сайкыт тусын учкиз тодмое.Ма, кӧлћсь нунызы шоры жальмась анайёслэн кадь сайкыт тусъёс вань на меда? Аспӧртэм, ваньзэ яратӥсь но со дыре ик гань-гань, туж ненег но туж чебер тус.- Али гинэ дортӥмы песянай ортчиз. Бодыен. Тӥ сое тодмаськоды-а? - юасько.- Чебер колошаен-а? Ма, со милям коркаямы ик улэ ук, ньылетӥ подъездын. А так, кинлэн маиз, уг тодӥськы. Весь поръяны поталля, ӵукна но, ӝыт но корка котыр огпорма берга.- Паймымон пересь.- О-о, вань кӧня ке, - пальыштӥз тодмое. - Ойдолэ ай асьмеос парк кузя поръялом.- Ойдолэ...Коляскаосмес шулдыр тылобурдо куараос пала берыктыса, из сюрес вылэ потӥмы. Берамы, кытын ке кыдёкын, чащ-тащ-чащ-тащ кылӥськиз.- Нош ик лыктэ, - малы ке сереме потӥз мынам.- О-о, со корка котыр вить пол котырскоз но дораз пыроз.- Тӥ лыдъяды ни? - паймисько.- О-о, кӧто дыръям ай, скамья вылын шутэтскыса пукылонъям, - нокыӵе ик ӧз кариськы тодмое. - Со - час кадь. Ӵукна дастэк укмыс но ӝыт дас куать ноль-ноль. Лавкае уг ветлы. Сиён солы кин ке вайылэ, лэся...Берытскыса ик учкисько пересь шоры. Курень плащ но уллань лэзем йыр. Мар меда солэн малпанъёсаз? Кызьы ортчиз улонэз?Яркыт колошаослэсь чащ-тащ каремзэс паркын пумен согиз инкуазь куара, тылобурдо чирдэм но писпу шыпыртэм...* * *Озьы тупаз: ӝыт но поръяны вазьгес потӥ. Режим воштӥськиз, лэся. Ньыль час котыр. Шунды пыже. Мыноно, дыр, саюлэ. Паркысь писпуос пала коляскаме берыктӥ гинэ - чащ-тащ, чащ-тащ... Мон, эсьма, шумпотӥ. Соку ик мышме учкисько: тодмо песянай, яркыт колошаен, плащ интые огшоры векчи кофта но йыраз тӧдьы капчи кышет.- Ӟечбуресь! - удмурт сямен вазисько. Песянай номыр ӧз вазьы, но чащ-тащ каремез калленгес луиз кадь.- Ӟечбуресь! - золгес куараен вазисько ни мон, нуные сайканы быгатоз шуыса воксё малпаськытэк. - Удмурт газет лыдӟоды-а? - Коляска кисыысьтым поттыса, «Удмурт дуннеез» кенаклы мычисько.Пересь шуак дугдӥз. Йырзэ дыртытэк гинэ шорам берыктӥз:- Мае?- Удмурт кылын газет лыдӟиськоды-а? Мон тӥледлы кузьмасько, - песянайлэн анай кылын ваземезлы шумпотӥ мон.- Лыдӟисько, кулэ ӧвӧл, - малы ке туж дыртыса вазиз пересь но, йырыныз нош ик муэ мертчыса, азьлань дыртӥз.Паймымон пересь, нош ик ас поннам малпай. Оло мынэсьтым кышказ, оло... Но тани песянай дугдӥз, дыртытэк мон пала берытскиз но юаз:- Кыӵе районысь?- Пурга, - малы ке ыштӥськи.- А-а... - шуиз пичи мугор но нош ик - чащ-тащ, чащ-тащ...- Нош тӥ кытысь? - юаны выри на.Пересь ӧз вазьы. Огпорма сюрессэ куспетӥ каремелы йыркуръяськыса кадь, мугорыз лек юан пуслы пӧрмиз.Ну и ярам. Кулэез но ӧвӧл, куатаськи мон. Ну и ветлы нуналлы кык пол быдэн вить котыр та из корка котыр. Ну и котыръя огпорма, вить котыр корка котыр...Удмурт газетэз тон, конечно, уд лыдӟиськы. Огшоры гинэ озьы шуид. Мар меда дорад ужаськод? Керттӥськиськод, телевизор учкиськод? Нылпиосыд, внукъёсыд коть чакланы вуыло-а? Тусыд утялтэмын, дӥсед чылкыт. Нылпиосыд уг кушто, вылды. Лавкаысь куртчон ваё. Тазалыктэ чакласькод, омырен шокаськод - вить пол вить котыр, чащ-тащ, чащ-тащ... Нылы нукыртыны ӧдъяз. Я-я, ваньмыз умой шуыса коляскаме веттаса, парк пушкы пыри. Котькинлэн аслаз улонэз, аслаз визьмыз но, визьтэмез но...* * *Мон сое нуналлы быдэ адӟисько. Зорыку гинэ ке шат вис луэ. Озьы ик чащ-тащ, чащ-тащ. Со ик яркыт колоша, со ик конгро боды, музъеме мертчем юан пус-мугор. Номыр уг воштӥськы...Нош мынам токоль-токоль нылы пуке ни. Ялан ӧжытгес кӧлэ, тросгес тунсыкъяське котыр дуннеен, коляскаысьтыз мычиськыса, отчы-татчы берга, пичи чиньыосыныз улон шоры возьматэ, котьмае тодэмез-валамез потэ. Со понна ваньмыз выль но сокем тодмотэм.Чащ-тащ, чащ-тащ... Та куара шоры мон уг ни берытскиськы. Пересьлэн сюрес вылаз кемдӥсько ке, дышем сяменым палэнскисько гинэ.Кызьы ке туж ӝог ортчиз гужем, собере - сӥзьыл, лымызэ пужныны ӧдъяз ноябрь. Коляскаме юромо чаклам плёнкаен ворсаса, вамышъясько, кезьыт тӧл мугорез сӥсъя, шарфикеным юнгес биняськисько. Кӧлӥсь дыдыелэсь кизэ кырмасько: шуныт, уг кынмы, иське. Изьызэ тупатӥсько. Оло, доре пыроно ик, ачим висьыны усё тани... Чащ-тащ... Паймыса учкисько мышме: таӵе кезьыт куазен но потэм?! Пересе пальтозэ дӥсям, пыдаз гын сапег. Нош сапег вылаз нош ик... чибориё силикон колоша. Сыӵе ик, лэся. Песянайлы тӧласькем нокыӵе ик ӧвӧл, огпорма вамышъяса, вӧзтӥм ортче.- Уд-а кынмиське? - малы ке юано кариськи.- Уг, - шӧдтэк шорысь соку ик вазиз пересь но, ӝоглыксэ воштытэк, азьлань чащ-тащтӥз.Зэмзэ вераса, мынам та пересьлы воже ик потыны ӧдъяз. Кыӵе ке со воксё... мукет. ӟус вылэ пуксьыса, вераськы вал, яке ог-огеныд поръяса маке кылдэ быдты, яке огпол ке но внукеныд, нылыныд-пиеныд ортчы, ма, коть пальышты-а, мар-а! Кыӵе мӧзмыт пересь...Озьы ик ортчиз тол, нош ик вуиз тулыс, собере - гужем. Нылы пыдыныз бызьылэ ни. Ачиз кадь тэшкылиосын нылпи площадкаын юр-яр каре. Шудэмзэс палэнысен учкыны тунсыко. Нош сюлэмын малы ке туж шуг. 16 час ӝыт. Дырын-дырын учкылӥсько коркамы пала. Со тани-тани ортчоз ни кадь. Тани-тани ортчоз... Ӧвӧл.- Бодыен пересь нуналлы быдэ коркамес котыръя вал. Кытчы пыриз? - тунсыкъяськисько егит анайёслэсь.- Ӧйтӧд, - пельпумъёссэс ӝутъяло соос.- Оло, мар ке луиз? - нош ик уг чидаськы.- Ӧйтӧд, - нокыӵе ик уг карисько тодмоосы но нош ик пичи пиналъёссы, картъёссы пумысен вераськонзэс нуйто.Пересь ӧй вал ӵуказеяз но, усьсэяз но. Соин одӥг подъездын улӥсь тодмое но номыр вераны ӧз тоды. Кулӥз, дыр, пе. Кулӥз? А может, ӧз... Ма, о-о, пе, толэзь талэсь азьло ог 50 аресъем нылыныз ӵош адӟылӥ вал, копак ачиз тусо, сылӥзы, маке вераськизы, таза вал... Иське, мукет интые улыны выжиз, киыныз шонтӥз тодмое.Ӝоген шараяськиз: пересьлэн патераз мукет семья улэ ни. Кытчы пыриз чащ-тащ карись - нокин ӧз тоды. Нимзэ гинэ но. Оло вал, оло ӧй вал...Нош мынам сюлэмы кытчы пырон инты ӧз шедьты: малы ке сокем ӧз тырме чащ-тащ колошаос, конгро боды но юан пус тусъем мугор. Коть бӧрд. Чащ-тащ пересьмон, пересь - мон...* * *Толон подъездамы выль улӥсь кылдӥз. Чонь-чонь вӧлэм бодыен, пель сьӧраз лачмытак тырем кышетэн, бадӟым очкиен песянай. Пыдъёсаз сьӧд силикон колоша но тӧдьы сяськаё ыжгон носки. Нырысь ӝытаз ик пересь азбарысь ӟус вылын кема пукиз. Пичи тэшкылиослэсь шудэмзэс учкыса пальышакуз, синъёсыз шунды сиосын мусо пишто.- Какие корошие ребята, прям дотово корошо играют, да... - шорам сайкыт куараен вазиз пересь...  